## Zaključak o odbijanju prijedloga za obnovu postup­ka kojim se odobrava prospekt o izdavanju dionica privatnom ponudom trgovačkom društvu Slobodna dalmacija d.d., Split

### NN 112/2006 (16.10.2006.), Zaključak o odbijanju prijedloga za obnovu postup­ka kojim se odobrava prospekt o izdavanju dionica privatnom ponudom trgovačkom društvu Slobodna dalmacija d.d., Split

# HRVATSKA AGENCIJA ZA NADZOR FINANCIJSKIH USLUGA

**2481**

Sukladno odredbama članka 256. stavka 2. Zakona o općem upravnom postupku
(»Narodne novine« broj 53/91 i 103/96) Uprava Hrvatske agencije za nadzor
financijskih usluga, temeljem prijedloga društva Novabela d.o.o. Zagreb, Augusta
Šenoe 3, koje zastupa predsjednik uprave Hrvoje Šimić, za obnovu postupka, na
sjednici održanoj 5. listopada 2006. godine, donijela je

## ZAKLJUČAK

1. Odbacuje se prijedlog za obnovom postupka okončanog Rješenjem Komisije za
vrijednosne papire Republike Hrvatske, klasa: UP/I-450-08/05-02/129, urbroj:
567-01/05-5, od 13. rujna 2005. godine, kojim se odobrava prospekt o izdavanju
dionica privatnom ponudom trgovačkom društvu SLOBODNA DALMACIJA d.d. Split.
2. Odbacuje se prijedlog za obnovom postupka okončanog Zaključkom Komisije za
vrijednosne papire Republike Hrvatske, klasa: UP/I-450-08/05-02/174, urbroj:
567-01/05-6, od 23. studenoga 2005. godine, kojim se odbacuje prijedlog za
obnovu postupka okončanog Rješenjem Komisije za vrijednosne papire Republike
Hrvatske, klasa: UP/I-450-08/05-02/129, urbroj: 567-01/05-5, od 13. rujna 2005.
godine.
3. Ovaj Zaključak objavit će se u »Narodnim novinama«.

```
Obrazloženje
```

I/ Dana 19. srpnja 2006. godine, društvo Novabela d.o.o. Zagreb, Augusta Šenoe
3, koje zastupa predsjednik Uprave Hrvoje Šimić, (u daljnjem tekstu: Podnositelj
prijedloga) podnijelo je Hrvatskoj agenciji za nadzor financijskih usluga (u
daljnjem tekstu: Agencija), Prijedlog za obnovom postupka okončanog Zaključkom
Komisije za vrijednosne papire Republike Hrvatske, klasa:UP/I-450-08/05-02/174,
urbroj: 567-01/05-6, od 23. studenoga 2005. godine i Rješenjem Komisije za
vrijednosne papire Republike Hrvatske, klasa: UP/I-450-08/05-02/129, urbroj:
567-01/05-5, od 13. rujna 2005. godine. Navedenim prijedlogom, predlaže se u
obnovljenom postupku donijeti Rješenje o ukidanju Rješenja o izdavanju dionica
privatnom ponudom klasa: UP/I-450-08/05-02/129, urbroj: 567-01/05-5, od 13.
rujna 2005. godine.
Pismenom Agencije od dana 24. kolovoza 2006. godine, Podnositelj prijedloga
pozvan je urediti svoj prijedlog, sukladno odredbi članka 254. Zakona o općem
upravnom postupku, prema kojoj je stranka dužna u prijedlogu za obnovu postupka
učiniti vjerojatnim okolnosti na kojima temelji prijedlog, a i okolnosti da je
prijedlog stavljen u zakonskom roku.
Podnositelj prijedloga, u svom prijedlogu od 17. srpnja 2006. godine i dopuni
prijedloga od 31. kolovoza 2006. godine, u bitnome, navodi da
1) u postupku u kojem je doneseno Rješenje Komisije za vrijednosne papire
Republike Hrvatske, klasa: UP/I-450-08/05-02/129, urbroj: 567-01/05-5, od 13.
rujna 2005. godine, kojim se odobrava prospekt o izdavanju dionica privatnom
ponudom trgovačkom društvu SLOBODNA DALMACIJA d.d. Split, nije bio stranka niti
je taj status zatražio, ali je u srpnju 2006. godine, postao dioničar društva
SLOBODNA DALMACIJA d.d. Split, pa podnosi prijedlog za obnovu postupka okončanog
Zaključkom Komisije za vrijednosne papire Republike Hrvatske, klasa: UP/I-450-08/05-02/174,
urbroj: 567-01/05-6, od 23. studenoga 2005. godine, kojim se odbacuje njegov
prijedlog za obnovu postupka okončanog Rješenjem Komisije za vrijednosne papire
Republike Hrvatske, klasa: UP/I-450-08/05-02/129, urbroj: 567-01/05-5, od 13.
rujna 2005. godine, i to u smislu odredbe članka 249. stavka 1. točka 1. Zakona
o općem upravnom postupku (»…ako se stekne mogućnost da se upotrijebe novi
dokazi…«).
Stoga predlaže u obnovljenom postupku donijeti Zaključak kojim se ukida
Zaključak, Komisije za vrijednosne papire Republike Hrvatske, klasa: UP/I-450-08/05-02/174,
urbroj: 567-01/05-6, od 23. studenoga 2005. godine i dopušta obnova postupka
okončanog istim Zaključkom.
2) ustraje u svom prijedlogu za obnovom postupka u kojem je doneseno rješenje
Komisije za vrijednosne papire Republike Hrvatske, od 13. rujna 2005. godine, o
odobrenju prospekta o izdavanju dionica privatnom ponudom. U obrazloženju svog
prijedloga, Podnositelj prijedloga navodi da je Odluka skupštine društva
SLOBODNA DALMACIJA d.d. Split, od 8. kolovoza 2005. godine, o povećanju
temeljnog kapitala ništava i iz kojih razloga je ništava; što sve prospekt u
slučaju privatne ponude dionica mora sadržavati, sukladno odredbama Zakona o
tržištu vrijednosnih papira; da je rješenje Komisije za vrijednosne papire
Republike Hrvatske od 13. rujna 2005. godine, kojim se odobrava prospekt o
izdavanju dionica privatnom ponudom trgovačkom društvu SLOBODNA DALMACIJA d.d.
Split, manjkavo i protivno zakonu i iz kojih razloga.
Stoga, temeljem odredbi članka 249. stavak 1. Zakona o općem upravnom postupku,
Podnositelj zahtjeva predlaže donijeti Rješenje i/ili Zaključak kojim se
1. poništava i/ili ukida se Rješenje Komisije za vrijednosne papire Republike
Hrvatske o odobrenju prospekta o izdavanju dionica privatnom ponudom, klasa: UP/I-450-08/05-02/129,
urbroj: 567-01/05-5, od 13. rujna 2005. godine i dopušta se obnova postupka
okončanog Rješenjem o odobrenju prospekta o izdavanju dionica privatnom ponudom,
klasa: UP/I-450-08/05-02/129, urbroj: 567-01/05-5, od 13. rujna 2005. godine
2. prekida postupak povodom prijedloga društva SLOBODNA DALMACIJA d.d. Split za
odobrenjem prospekta o izdavanju dionica privatnom ponudom povodom odluka
skupštine toga društva od 8. kolovoza 2005. godine do pravomoćnog okončanja
parničnog postupka koji se vodi pri Trgovačkim sudom u Splitu posl. br.
P-1888/05 čiji je predmet utvrđivanje ništavosti odluka glavnih skupština
društva SLOBODNA DALMACIJA d.d. Split, od 8. kolovoza 2005. godine.
U provedenom postupku utvrđeno je da je Komisija za vrijednosne papire Republike
Hrvatske, kao pravni prednik Agencije, Rješenjem klasa: UP/I-450-08/05-02/129,
urbroj: 567-01/05-5, od 13. rujna 2005. godine, odobrila prospekt o izdavanju
dionica privatnom ponudom trgovačkom društvu SLOBODNA DALMACIJA d.d. Split. U
istom upravnom postupku povodom zahtjeva društva SLOBODNA DALMACIJA d.d. Split
za odobrenje prospekta, Podnositelj prijedloga nije sudjelovao kao stranka niti
je zatražio od Agencije da mu se prizna status stranke u tom postupku.
Dana 24. listopada 2005. godine, Podnositelj prijedloga je Komisiji za
vrijednosne papire Republike Hrvatske podnio prijedlog za obnovom postupka
okončanog Rješenjem Komisije za vrijednosne papire Republike Hrvatske, klasa: UP/I-450-08/05-02/129,
urbroj: 567-01/05-5, od 13. rujna 2005. godine, kojim se odobrava prospekt o
izdavanju dionica privatnom ponudom trgovačkom društvu SLOBODNA DALMACIJA d.d.
Split.
Zaključkom, klasa: UP/I-450-08/05-02/174, urbroj: 567-01/05-6, od 23. studenoga
2005. godine, Komisija za vrijednosne papire Republike Hrvatske odbacila je
prijedlog Podnositelja zahtjeva za obnovom postupka, jer nije podnesen od osobe
koja je, sukladno odredbi članka 250. stavak 1. Zakona o općem upravnom
postupku, ovlaštena za pokretanje obnove upravnog postupka.
II/ Odredbom članka 249. Stavak 1. točka 1. Zakona o općem upravnom postupku,
postupak okončan rješenjem ili zaključkom protiv kojeg nema redovnog pravnog
lijeka u upravnom postupku obnovit će se ako se sazna za nove činjenice, ili se
nađe ili stekne mogućnost da se upotrijebe novi dokazi koji bi, sami ili u vezi
s već izvedenim i upotrijebljenim dokazima, mogli dovesti do drugačijeg rješenja
da su te činjenice odnosno dokazi bili izneseni ili upotrijebljeni u prijašnjem
postupku.
Novim činjenicama koje mogu biti razlog za obnovu postupka smatraju se samo one
činjenice koje su postojale u vrijeme vođenja prvostupanjskog upravnog postupka,
ali se u tijeku postupka za njih nije znalo. Razlog za obnovu postupka ne mogu
biti nove činjenice koje su nastale nakon okončanja postupka čija se obnova
traži. Pod novim dokazima koji mogu biti razlog za obnovu postupka smatraju se
dokazi kao npr. isprave ili svjedoci, za koje se u prijašnjem redovitom postupku
nije znalo ili se nisu mogli pribaviti ili upotrijebiti, već su pribavljeni
nakon okončanja tog postupka.
Činjenica da je Podnositelj prijedloga, u srpnju 2006. godine, postao dioničar
društva SLOBODNA DALMACIJA d.d. Split, ne predstavlja, u smislu odredbe članka
249. stavka 1. točke 1. Zakona o općem upravnom postupku, novu činjenicu ili
novi dokaz, kako to svojim prijedlogom za obnovu postupka navodi Podnositelj
prijedloga.
Stoga su prijedlozi Podnositelja prijedloga, za obnovom postupka okončanog
Rješenjem Komisije za vrijednosne papire Republike Hrvatske, klasa: UP/I-450-08/05-02/129,
urbroj: 567-01/05-5, od 13. rujna 2005. godine i za obnovom postupka okončanog
Zaključkom Komisije za vrijednosne papire Republike Hrvatske, klasa: UP/I-450-08/05-02/174,
urbroj: 567-01/05-6, od 23. studenoga 2005. godine, neosnovani, jer nisu
podneseni iz razloga navedenih odredbom članka 249. stavak 1. Zakona o općem
upravnom postupku, pa je temeljem odredbe članka 256. stavak 1. Zakona o općem
upravnom postupku odlučeno kao u točki 1. i 2. ovoga Zaključka.
Temeljem odredbe čl. 8. st. 3. Zakona o Hrvatskoj agenciji za nadzor
financijskih usluga, ovaj zaključak objavit će se u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog zaključka.

Klasa: UP/I-450-08/06-11/23
Urbroj: 326-111/06-04
Zagrebu, 5. listopada 2006.

Predsjednik Uprave
**Ante Samodol**, v. r.

Ostalo, NN 112/2006-2481
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)